Weste moet optrede van Saoedi’s in Jemen veroordeelJemeense seuns stap deur die puin van ŉ huis wat vernietig is tydens lugaanvalle van die Saoedi-gesteunde koalisie in Sanaa, Jemenin Augustus 2016. Foto: Xinhua/Hani Ali/wire.africannewsagency.com Sedert die oorlog in Jemen op 19 Maart 2015 begin het, is reeds meer as 10 000 mense in hierdie konflik dood. Selfs erger as die duisende sterftes is die meer as 240 000 mense in Jemen wat tans weens die oorlog aan hongersnood ly en die miljoene meer wat reeds voedseltekorte ervaar en wat moontlik ook binnekort deel van die ergste hongersnood tans in die wêreld sal wees. ’n Hele generasie burgers van Jemen se lewens is reeds deur die oorlog verwoes. Jemen is ’n baie verdeelde land met byna die helfte van die bevolking wat Soenniete Moslems is en die ander helfte Sjiïete. Die Soenniete woon hoofsaaklik in die suide van die land en die Sjiïete in die noorde. Voor hereniging in 1990 was Noord-Jemen en Suid-Jemen vir honderde jare geskei. Die huidige oorlog spruit uit die Jemen Revolusie van 2011 tot 2012 wat die regering van Ali Abdullah Saleh, ’n Sjiïete Moslem, uit die kussings gelig het. Saleh is opgevolg deur Abd Rabbuh Mansur Al-Hadi, ’n Soenniet en Al-Hadi se regering het weer tot ’n opstand onder die Sjiïete Houthi’s aanleiding gegee. Toe die Houthi-rebelle groot dele van die noorde van Jemen in 2015 beset het, het Soenniete-lande soos Saoedi-Arabië en die Verenigde Arabiese Emirate, ingegryp en oorlog teen die Houthi’s verklaar. Die Houthi’s word tot ’n beperkte mate deur Iran ondersteun. Hoewel sektariese verskille ’n definitiewe rol in die konflik in Jemen speel, speel ander faktore ook ’n belangrike rol. Dit sluit in die magstryd in die Midde-Ooste en Westerse bondgenootskappe. Dit is veral die Verenigde State van Amerika se blinde ondersteuning aan Saoedi-Arabië se aanvalle wat toenemend onverstaanbaar is en wat oor die afgelope dae deur die leierskap van vyf groot humanitêre organisasies veroordeel is. Oor die afgelope paar dae het daar ook vir die eerste keer ’n meer gekoördineerde en ernstige protesstem in die Amerikaanse kongres teen Amerika se ondersteuning vir Saoedi-Arabië se optrede in Jemen, na vore gekom. Gedurende dieselfde week wat George H.W. Bush begrawe is, het ernstige vrae oor Amerika se internasionale beleid begin ontstaan. Bush word onthou vir sy verstandige en versigtige hantering van ingewikkelde internasionale krisisse soos die einde van die Koue Oorlog en Irak se inval in Koeweit. Na Bush se vertrek in 1992 het Amerika onder leiding van Bill Clinton, George W. Bush, Barack Obama en ook Donald Trump toenemend meer aggressief en intervensionisties begin optree en is gevaarlike bondgenootskappe versterk in plaas van heroorweeg. Een so ’n bondgenootskap is dié met Saoedi-Arabië. Die fout wat die Amerikaners maak, is om te dink dat lande soos Saoedi-Arabië en die Verenigde Arabiese Emirate goeie en getroue vriende is wat altyd in Amerika se belang sal optree. Verder word Amerikaanse optrede gedikteer deur die persepsie dat Iran boos en gevaarlik is en by elke konflik in die Midde-Ooste betrokke is. Beide hierdie persepsies is verkeerd. Dit is hoogtyd dat Amerika en ander Westerse lande hard en duidelik die optrede van Saoedi-Arabië in Jemen veroordeel.